Produced by Jing Ting Huang




釋詁

初，哉，首，基，肇，祖，元，胎，俶，落，權，輿，始也。
林，烝，天，帝，皇，王，后，辟，公，侯，君也。
弘，廓，宏，溥，介，純，夏，幠，厖，墳，嘏，丕，弈，洪，誕，戎，
駿，假，京，碩，濯，訏，宇，穹，壬，路，淫，甫，景，廢，壯，冢，簡，箌，昄、晊，將，業，蓆，大也。
幠，厖，有也。
迄，臻，極，到，赴，來，弔，艐，格，戾，懷，摧，詹，至也。
如，適，之，嫁，徂，逝，往也。
賚，貢，錫，畀，予，貺，賜也。
儀，若，祥，淑，鮮，省，臧，嘉，令，類，綝，彀，攻，穀，介，徽，善也。
舒，業，順，敘也。舒，業，順，敘，緒也。
怡，懌，悅，欣，衎，喜，愉，豫，愷，康，妉，般，樂也。
悅，懌，愉，釋，賓，協，服也。
遹，遵，率，循，由，從，自也。遹，遵，率，循也。
靖，惟，漠，圖，詢，度，咨，諏，究，如，慮，謨，猷，肇，基，訪，謀也。
典，彝，法，則，刑，範，矩，庸，恒，律，戛，職，秩，常也。
柯，憲，刑，範，辟，律，矩，則，法也。
辜，辟，戾，辠也。（辠古罪字）
黃髮，齯齒，鮐背，耇老，壽也。
允，孚，亶，展，諶，誠，亮，詢，信也。
展，諶，允，慎，亶，誠也。
謔浪笑敖，戲謔也。
粵，于，爰，曰也。爰，粵，于也。
爰，粵，于，那，都，繇，於也。
敆，郃，盍，翕，仇，偶，妃，匹，會，合也。
仇，讎，敵，妃，知，儀，匹也。
妃，合，會，對也。妃，媲也。
紹，胤，嗣，續，纂，緌，績，武，係，繼也。
忥，謚，溢，蟄，慎貉，謐，顗，頠，密，寧，靜也。
隕，殞，湮，下降，墜，摽，蘦，落也。
命，令，禧，畛，祈，請，謁，訊，誥，告也。
永，悠，迥，違，遐，逷，闊，遠也。永，悠，迥，遠，遐也。
虧，壞，圮，垝，毀也。
矢，雉，引，延，順，薦，劉，繹，尸，旅，陳也。
尸，職，主也。尸，寀也。寀，寮，官也。
績，緒，采，業，服，宜，貫，公，事也。
永，羕，引，延，融，駿，長也。
喬，嵩，崇，高也。崇，充也。
犯，奢，果，毅，尅，捷，功，肩，堪，勝也。
勝，肩，戡，劉，殺，克也。
劉，獮，斬，刺，殺也。
亹亹，蠠沒，孟，敦，勖，釗，茂，劭，勔，勉也。
騖，務，昏，暋，強也。
卬，吾，台，予，朕，身，甫，余，言，我也。
朕，余，躬，身也。
台，朕，賚，畀，卜，陽，予也。
肅，延，誘，薦，餤，晉，寅，藎，進也。
羞，餞，迪，烝，進也。
詔，亮，左，右，相，導也。詔，相，導，左，右，助，勴也。亮，介，尚，右也。左，右，亮也。
緝，熙，烈，顯，昭，皓，熲，光也。
劼，鞏，堅，篤，掔，虔，膠，固也。
疇，孰，誰也。
暀暀，皇皇，藐藐，穆穆，休，嘉，珍，褘，懿，鑠，美也。
諧，輯，協，和也。關關，噰噰，音聲和也。勰，燮，和也。
從，申，神，加，弼，崇，重也。
觳，悉，卒，泯，忽，滅，罄，空，畢，罊，殲，拨，殄，盡也。
苞，蕪，茂，豐也。
揫，斂，屈，收，戢，蒐，裒，鳩，樓，聚也。
肅，齊，遄，速，亟，屢，數，迅，疾也。
寁，駿，肅，亟，遄，速也。
壑，阬阬，滕，徵，隍，漮，虛也。
黎，庶，烝，多，醜，師，旅，眾也。
洋，觀，裒，眾，那，多也。
流，差，柬，擇也。
戰，慄，震，驚，戁，竦，恐，慴，懼也。
痡，瘏，虺，頹，玄，黃，劬，勞，咎，顇，瘽，瘉，鰥，戮，癙，癵，，痒，疷，疵，閔，逐，疚，痗，瘥，痱，，瘵，瘼，癠，病也。
恙，寫，悝，盱，繇，慘，恤，罹，憂也。
倫，勩，邛，敕，勤，愉，庸，癉，勞也。
勞，來，強，事，謂，翦，篲，勤也。
悠，傷，憂，思也。
懷，惟，慮，願，念，惄，思也。
祿，祉，履，戩，祓，禧，禠，祜，福也。
禋，祀，祠，蒸，嘗，禴，祭也。
儼，恪，祇，翼，諲，恭，欽，寅，熯，敬也。
朝，旦，夙，晨，晙，早也。
須，竢，替，戾，底，止，徯，待也。
噊，幾，災，殆，危也。
，汽也。
治，肆，古，故也。
肆，故，今也。
惇，亶，祜，篤，掔，仍，肶，埤，竺，腹，厚也。
載，謨，食，詐，偽也。
話，猷，載，行，訛，言也。
遘，逢，遇也。遘，逢，遇，遻，見也。
顯，昭，覲，釗，覿，見也。
監，瞻，臨，涖，頫，相，視也。
鞠，凶，溢，盈也。孔，魄，哉，延，虛，無，之，言，間也。
瘞，幽，隱，匿，蔽，竄，微也。
訖，徽，妥，懷，安，按，替，戾，底，廢，尼，定，曷，遏，止也。
豫，射，厭也。
烈，績，業也。
績，勳，功也。
功，績，質，登，平，明，考，就，成也。
梏，梗，較，頲，庭，道，直也。
密，康，靜也。
豫，寧，綏，康，柔，安也。
平，均，夷，弟，易也。
矢，弛也。弛，易也。
希，寡，鮮，罕也。鮮，寡也。
酬，酢，侑，報也。
毗，劉，曓，樂也。
覭髳，茀離也。
蠱，謟，貳，疑也。
楨，翰，儀，榦也。
弼，棐，輔，比，俌也。
疆，界，邊，衛，圉，垂也。
昌，敵，彊，應，丁，當也。
浡，肩，搖，動，蠢，迪，俶，厲，作也。
茲，斯，咨，呰，已，此也。
嗟，咨，也。
閑，狎，串，貫，習也。
曩，塵，佇，淹，留，久也。
逮，及，暨，與也。
騭，假，格，陟，躋，登，陞也。
揮，盝，歇，涸，竭也。
挋，拭，刷，清也。
鴻，昏，於，顯，間，代也。
饁，饟，饋也。
遷，運，徙也。
秉，拱，執也。
廞，熙，興也。
衛，蹶，假，嘉也。
廢，稅，赦，舍也。
棲，遲，憩，休，苦，欳，齂，呬，息也。
供，峙，共，具也。
，憐，惠，愛也。
娠，蠢，震，戁，妯，騷，感，訛，蹶，動也。
覆，察，副，審也。
契，滅，殄，絕也。
郡，臻，仍，迺，侯，乃也。
迪，繇，訓，道也。
僉，咸，胥，皆也。
育，孟，耆，艾，正，伯，長也。
艾，歷也。
厤，秭，算，數也。
歷，傅也。
艾，歷，覛，胥，相也。
乂，亂，靖，神，弗，淈，治也。
頤，艾，育，養也。
汱，渾，隕，墜也。
際，接，翜，捷也。
毖，神，溢，慎也。
鬱陶，繇，喜也。
馘，穧，獲也。
阻，艱，難也。
剡，，利也。
允，任，壬，佞也。
俾，拼，抨，使也。俾，拼，抨，使，從也。
儴，仍，因也。
董，督，正也。享，孝也。
珍，享，獻也。
縱，縮，亂也。
探，篡，俘，取也。
徂，在，存也。
在，存，省，士，察也。
烈，枿，餘也。
迓，迎也。
元，良，首也。
薦，摯，臻也。
賡，揚，續也。
祔，祪，祖也。
即，尼也。
尼，定也。
邇，幾，暱，近也。
妥，安，坐也。
貉，縮，綸也。
貉，嗼，安，定也。
伊，維也。伊，維，侯也。
時，寔，是也。
卒，猷，假，輟，已也。
求，酋，在，卒，就，終也。
崩，薨，無祿，卒，殂落，殪，死也。



釋言
殷，齊，中也。
斯，誃，離也。
謖，興，起也。
還，復，返也。
宣，徇，徧也。
馹，遽，傳也。
蒙，荒，奄也。
告，謁，請也。
肅，噰，聲也。
格，懷，來也。
畛，底，致也。
恀，怙，恃也。
律，遹，述也。
俞，畣，然也。
豫，臚，敘也。
庶幾，尚也。
觀，指，示也。
若，惠，順也。
敖，憮，傲也。
幼，鞠，稚也。
逸，諐，過也。
疑，休，戾也。
疾，齊，壯也。
悈，褊，急也。
貿，賈，市也。
厞，陋，隱也。
遏，遾，逮也。
征，邁，行也。
圮，敗，覆也。
荐，原，再也。
撫，敉，撫也。
臞，脙，瘠也。
桄，熲，充也。
屢，暱，亟也。
靡，罔，無也。
爽，差也。爽，忒也。
佴，貳也。
劑，翦，齊也。
饙，餾，稔也。
媵，將，送也。
作，造，為也。
餥，餱，食也。
鞫，究，窮也。
滷，矜，鹹，苦也。
干，流，求也。
流，覃也。覃，延也。
佻，偷也。
潛，深也。潛，深，測也。
穀，鞠，生也。
啜，茹也。
茹，虞，度也。
試，式，用也。
誥，誓，謹也。
競，逐，彊也。
禦，圉，禁也。
窒，薶，塞也。
黼，黻，彰也。
膺，身，親也。
愷，悌，發也。
髦，士，官也。
畯，農夫也。
蓋，割，裂也。
邕，支，載也。
諈，諉，累也。
漠，察，清也。
庇，庥，廕也。
穀，履，祿也。
履，禮也。
隱，占也。逆，迎也。
憯，曾也。
增，益也。
窶，貧也。
薆，隱也。
僾，唈也。
基，經也。基，設也。
祺，祥也。祺，吉也。
兆，域也。
肇，敏也。
挾，藏也。
浹，徹也。
替，廢也。替，滅也。
速，徵也。徵，召也。
琛，寶也。
探，試也。
髦，選也。髦，俊也。
俾，職也。
紕，飾也。
淩，慄也。
慄，慼也。
蠲，明也。茅，明也。明，朗也。
猷，圖也。猷，若也。
偁，舉也。稱，好也。
坎，律，銓也。
矢，誓也。
舫，舟也。
泳，游也。
迨，及也。
冥，幼也。
降，下也。
傭，均也。
彊，暴也。
宨，肆也。
肆，力也。
俅，戴也。
瘞，幽也。
氂，罽也。
烘，燎也。煁，烓也。
陪，朝也。
康，苛也。
樊，藩也。
賦，量也。
粻，糧也。
庶，侈也。庶，幸也。
筑，拾也。
奘，駔也。
集，會也。
舫，泭也。
洵，均也。洵，龕也。
逮，遝也。
是，則也。
畫，形也。
賑，富也。
局，分也。
懠，怒也。
僁，聲也。
葵，揆也。
揆，度也。
逮，及也。
惄，飢也。
眕，重也。
獵，虐也。
土，田也。
戍，遏也。
師，人也。
硈，鞏也。
棄，忘也。
嚻，閑也。（嚻與囂同）
謀，心也。
獻，聖也。
里，邑也。
襄，除也。
振，古也。
懟，怨也。
縭，介也。
號，謼也。
凶，咎也。
苞，稹也。
逜，寤也。
顁，題也。
猷，肯，可也。
務，侮也。
貽，遺也。
貿，買也。
賄，財也。
甲，狎也。
菼，騅也。菼，薍也。
粲，餐也。
渝，變也。
宜，肴也。
夷，悅也。
顛，頂也。
耋，老也。
輶，輕也。
俴，淺也。
綯，絞也。
訛，化也。
跋，躐也。疐，跲也。
烝，塵也。
戎，相也。
飫，私也。
孺，屬也。
幕，暮也。
煽，熾也。熾，盛也。
柢，本也。
窕，間也。
淪，率也。
罹，毒也。
檢，同也。
郵，過也。
遜，遯也。
斃，踣也。僨，僵也。
畛，殄也。
曷，盍也。
虹，潰也。
隌，闇也。
，膠也。
孔，甚也。厥，其也。戛，禮也。
闍，臺也。
囚，拘也。
攸，所也。展，適也。
鬱，氣也。
宅，居也。
休，慶也。
祈，呌也。
濬，幽，深也。哲，智也。
弄，玩也。
尹，正也。皇，匡，正也。
服，整也。
聘，問也。
愧，慙也。
殛，誅也。
克，能也。翌，明也。
訩，訟也。
晦，冥也。奔，走也。逡，退也。
疐，仆也。
亞，次也。諗，念也。
届，極也。
弇，同也。弇，蓋也。
恫，痛也。
握，具也。
振，訊也。
鬩，恨也。
越，揚也。對，遂也。
燬，火也。
懈，怠也。
宣，緩也。遇，偶也。
曩，曏也。
偟，暇也。
宵，夜也。
懊，忨也。愒，貪也。
榰，拄也。
裁，節也。竝，併也。
卒，既也。
慒，慮也。
將，資也。
黹，紩也。遞，迭也。
矧，況也。
廩，廯也。
逭，逃也。
訊，言也。
間，俔也。
沄，沆也。
干，扞也。
趾，足也。，刖也。
襄，駕也。
忝，辱也。燠，煖也。
塊，堛也。
將，齊也。
餬，饘也。
啟，跪也。
矏，密也。
開，闢也。
袍，襺也。
障，畛也。
靦，姡也。
鬻，糜也。舒，緩也。
，纛也。纛，翳也。
隍，壑也。
芼，搴也。
典，經也。威，則也。
苛，妎也。
芾，小也。
迷，惑也。狃，復也。
逼，迫也。般，還也。
班，賦也。
濟，渡也。濟，成也。濟，益也。緡，綸也。
辟，歷也。漦，盝也。
寬，綽也。
袞，黻也。
皇，華也。
昆，後也。
彌，終也。



釋訓

明明斤斤，察也。
條條秩秩，智也。
穆穆肅肅，敬也。
諸諸便便，辯也。
肅肅翼翼，恭也。
廱廱優優，和也。
兢兢憴憴，戒也。
戰戰蹌蹌，動也。
晏晏溫溫，柔也。
業業翹翹，危也。
惴惴憢憢，懼也。
番番矯矯，勇也。
桓桓烈烈，威也。
洸洸赳赳，武也。
藹藹濟濟，止也。
悠悠洋洋，思也。
蹶蹶踖踖，敏也。
薨薨增增，眾也。
烝烝遂遂，作也。
委委佗佗，美也。
忯忯惕惕，愛也。
偁偁格格，舉也。
蓁蓁孽孽，戴也。
懕懕媞媞，安也。
祁祁遲遲，徐也。
丕丕簡簡，大也。
存存萌萌，在也。
懋懋慔慔，勉也。
庸庸慅慅，勞也。
赫赫躍躍，迅也。
綽綽爰爰，緩也。
坎坎墫墫，喜也。
瞿瞿休休，儉也。
旭旭蹻蹻，憍也。
夢夢訰訰，亂也。
懪懪邈邈，悶也。
儚儚泂泂，惛也。
版版盪盪，僻也。
爞爞炎炎，薰也。
居居究究，惡也。
仇仇敖敖，傲也。
佌佌瑣瑣，小也。
悄悄慘慘，慍也。
痯痯瘐瘐，病也。
殷殷，惸惸，忉忉，慱慱，欽欽，京京，忡忡，惙惙，怲怲，弈弈，憂也。
畇畇，田也。
畟畟，耜也。
郝郝，耕也。
繹釋，生也。
穟穟，苗也。
緜緜，穮也。
挃挃，穫也。栗栗，眾也。
溞溞，淅也。
烰烰，烝也。
俅俅，服也。
峨峨，祭也。
鍠鍠，樂也。
穰穰，福也。
子子孫孫，引無極也。
顒顒，卬卬，君之德也。
丁丁嚶嚶，相切直也。
藹藹萋萋，臣盡力也，噰噰喈喈，民協服也。
佻佻契契，愈遐急也。
宴宴粲粲，尼居息也。
哀哀悽悽，懷報德也。
儵儵嘒嘒，罹禍毒也。
晏晏旦旦，悔爽忒也。
臯臯琄琄，刺素食也。
懽懽愮愮，憂無告也。
憲憲洩洩，制灋則也。
謔謔謞謞，崇讒慝也。
翕翕訿訿，莫供職也。
速速蹙蹙，惟逑鞫也。
抑抑，密也。秩秩，清也。
甹夆，掣曳也。
朔，北方也。
不俟，不來也。
不遹，不蹟也。
不徹，不道也。
勿念，勿忘也。
萲，諼，忘也。
每有，雖也。
饎，酒食也。
舞號，雩也。
暨，不及也。
蠢，不遜也。
如切如磋，道學也。如琢如磨，自脩也。瑟兮僴兮，恂慄也。赫兮烜兮，威儀也。有斐君子，終不可諼兮，道盛德至善，民之不能忘也。
既微且尰，骭瘍為微，腫足為尰。
是刈是濩，濩，煮之也。
履帝武敏。武，迹也。敏，拇也。
張仲孝友，善父母為孝，善兄弟為友。
有客宿宿，言再宿也。有客信信，言四宿也。
美女為媛。
美士為彥。
其虛其徐，威儀容止也。
猗嗟名兮，目上為名。
式微式微者，微乎微者也。
之子者，是子也。
徒御不驚，輦者也。
襢裼，肉袒也。暴虎，徒搏也。馮河，徒涉也。
籧篨，口柔也。
戚施，面柔也。
夸毗，體柔也。
婆娑，舞也。
擗，拊心也。
矜憐，撫掩之也。
緎，羔裘之縫也。
殿屎，呻也。
幬謂之帳。
侜張，誑也。
誰昔，昔也。
不辰，不時也。
凡曲者為罶。
鬼之為言歸也。




釋親

父為考，母為妣。父之考為王父，父之妣為王母。王父之考為曾祖王父，王父之妣為曾祖王母。曾祖王父之考為高祖王父，曾祖王父之妣為高祖王母。父之世父叔父為從祖祖父，父之世母叔母為從祖祖母。父之晜弟先生為世父，後生為叔父。男子先生為兄，後生為弟。男子謂女子先生為姊，後生為妹。父之姊妹為姑，父之從父晜弟為從祖父，父之從祖晜弟為族父。族父之子相謂為族晜弟，族晜弟之子相謂為親同姓。兄之子，弟之子，相謂為從父晜弟，子之子為孫，孫之子為曾孫，曾孫之子為玄孫，玄孫之子為來孫，來孫之子為晜孫，晜孫之子為仍孫，仍孫之子為雲孫。王父之姊妹為王姑，曾祖王父之姊妹為曾祖王姑，高祖王父之姊妹為高祖王姑。父之從父姊妹為從祖姑，父之從祖姊妹為族祖姑，父之從父晜弟之母為從祖王母，父之從祖晜弟之母為族祖王母，父之兄妻為世母，父之弟妻為叔母。父之從父晜弟之妻為從祖母，父之從祖晜弟之妻為族祖母。父之從祖祖父為族曾王父，父之從祖祖母為族曾王母。父之妾為庶母。祖，王父也，晜，兄也。
宗族
母之考為外王父，母之妣為外王母。母之王考為外曾王父，母之王妣為外曾王母。母之晜弟為舅，母之從父晜弟為從舅。母之姊妹為從母，從母之男子為從母晜弟，其女子子為從母姊妹。
母黨
妻之父為外舅，妻之母為外姑。姑之子為甥，舅之子為甥，妻之晜弟為甥，姊妹之夫為甥。妻之姊妹同出為姨，女子謂姊妹之夫為私，男子謂姊妹之子為出，女子謂晜弟之子為姪。謂出之子為離孫，謂姪之子為歸孫，女子子之子為外孫，女子同出謂先生為姒，後生為娣。女子謂兄之妻為嫂，弟之妻為婦。長婦謂稚婦為娣婦，娣婦謂長婦為姒婦。
妻黨
婦稱夫之父曰舅，稱夫之母曰姑。姑舅在則曰君舅君姑，沒則曰先舅先姑。謂夫之庶母為少姑，夫之兄為兄公，夫之弟為叔，夫之姊為女公，夫之女弟為女妹。子之妻為婦，長婦為嫡婦，眾婦為庶婦，女子子之夫為婿，婿之父為姻，婦之父為婚，父之黨為宗族，母與妻之黨為兄弟，婦之父母，婿之父母，相謂為婚姻，兩婿相謂為亞。婦之黨為婚兄弟，婿之黨為姻兄弟。嬪，婦也，謂我舅者，吾謂之甥也。
婚姻



釋宮

宮謂之室，室謂之宮。
牖戶之間謂之扆，其內謂之家，東西牆謂之序，西南隅謂之奧，西北隅謂之屋漏，東北隅謂之宦，東南隅謂之。
柣謂之閾，棖謂之楔，楣謂之梁，樞謂之椳，樞達北方謂之落時，落時謂之。
垝謂之坫，牆謂之墉。
鏝謂之杇，椹謂之榩，地謂之黝，牆謂之堊。
樴謂之杙，在牆者謂之楎，在地者謂之臬，大者謂之栱，長者謂之閣。
闍謂之臺，有木者謂之榭。
雞棲於弋為榤，鑿垣而棲為塒。
植謂之傳，傳謂之突。
杗廇謂之梁，其上楹謂之梲，閞謂之槉，栭謂之楶，棟謂之桴，桷謂之榱，桷直而遂謂之閱，直不受檐謂之交，檐謂之樀。
容謂之防。
連謂之簃。
屋上薄謂之筄。
兩階間謂之鄉，中庭之左右謂之位，門屏之間謂之宁，屏謂之樹。
閍謂之門，正門謂之應門，觀謂之闕，宮中之門謂之闈，其小者謂之閨，小閨謂之閤，衖門謂之閎，門側之堂謂之塾，橛謂之闃，闔謂之扉，所以止扉謂之閎。
瓴甋謂之甓。
宮中衖謂之壼，廟中路謂之唐，堂途謂之陳。路，旅途也。路，場，猷，行，道也。
一達謂之道路，二達謂之歧旁，三達謂之劇旁，四達謂之衢，五達謂之康，六達謂之莊，七達謂之劇驂，八達謂之崇期，九達謂之逵。
室中謂之時，堂上謂之行，堂下謂之步，門外謂之趨，中庭謂之走，大路謂之奔。
隄謂之梁，石杠謂之徛。
室有東西廂曰廟，無東西廂有室曰寢，無室曰榭，四方而高曰臺，陝而脩曲曰樓。



釋器

木豆謂之豆。
竹豆謂之籩。
瓦豆謂之登。
盎謂之缶。
甌瓿謂之瓵。
康瓠謂之甈。
斪斸謂之定。
斫謂之鐯。
謂之疀。
繌罟謂之九罭，九罭魚罔也。嫠婦之笱謂之罶，罺謂之汕，篧謂之罩，槮謂之涔，鳥罟謂之羅，兔罝謂之罝，麋罟謂之罞，彘罟謂之羉，魚罟謂之罛，繴謂之罿，罿罬也，罬謂之罦，罦覆車也。
絇謂之救。
律謂之分。
大版謂之業，繩之謂之縮之。
彝，卣，罍，器也。小罍謂之坎。
衣裗謂之，黼領謂之襮，緣謂之純，袕謂之褮，衣，眥謂之襟，衱謂之裾，衿謂之袸，佩衿謂之褑，執衽謂之袺，扱衽謂之襭，衣蔽前謂之襜，婦人之褘謂之縭，縭緌也，裳削幅謂之纀。
輿革，前謂之鞎，後謂之笰。竹，前謂之禦，後謂之蔽。環謂之捐，鑣謂之钀，載轡謂之轙，轡首謂之革。
餀謂之餯，食饐謂之餲，摶者謂之糷，米者謂之糪，肉謂之敗，魚謂之餒。
肉曰脫之，魚曰斮之。
冰，脂也。
肉謂之羹，魚謂之鮨。肉謂之醢，有骨者謂之臡。
康謂之蠱，澱謂之垽。
鼎絕大謂之鼐，圜弇上謂之鼒，附耳外謂之釴，欵足者謂之鬲。
謂之鬵，鬵，鉹也。
璲，瑞也，玉十謂之區。
羽本謂之翮，一羽謂之箴，十羽謂之縳，百羽謂之緷。
木謂之虡。
旄謂之藣。
菜謂之藣。
白蓋謂之苫。
黃金謂之璗，其美者謂之鏐。白金謂之銀，其美者謂之鐐。鉼金謂之鈑，錫謂之鈏。
象謂之鵠，角謂之觷，犀謂之斮，木謂之剫，玉謂之雕。
金謂之鏤，木謂之刻，骨謂之切，象謂之嗟，玉謂之琢，石謂之磨。
璆琳，玉也。
簡謂之畢。
不律謂之筆。
滅謂之點，絕澤謂之銑。
金鏃翦羽謂之鍭，骨鏃不翦羽謂之志。弓有緣者謂之弓，無緣者謂之弭，以金者謂之銑，以蜃者謂之珧，以玉者謂之珪。
珪大尺二寸謂之玠，璋大八寸謂之琡，璧大六寸謂之宣，肉倍好謂之璧，好倍肉謂之瑗，肉好若一謂之環。
繸，綬也。
一染謂之縓，再染謂之赬，三染謂之纁，青謂之蔥，黑謂之黝，斧謂之黼。
邸謂之柢。
雕謂之琢。
蓐謂之茲。
竿謂之箷。
簀謂之笫。
革中絕謂之辨，革中辨謂之韏。
鏤，也。
卣，中尊也。



釋樂

宮謂之重，商謂之敏，角謂之經，徵謂之迭，羽謂之柳。
大瑟謂之灑。
大琴謂之離。
大鼓謂之鼖，小者謂之應。
大磬謂之毊。
大笙謂之巢，小者謂之和。
大箎謂之沂。
大塤謂之嘂。
大鍾謂之鏞，其中謂之剽，小者謂之棧。
大簫謂之言，小者謂之筊。
大管謂之簥，其中謂之篞，小者謂之篎。
大籥謂之產，其中謂之仲，小者謂之箹。
徒鼓瑟謂之步，徒吹謂之和，徒歌謂之謠，徒擊鼓謂之咢，徒鼓鍾謂之修，徒鼓磬謂之寋。
所以鼓柷謂之止，所以鼓敔謂之籈。
大鼗謂之麻，小者謂之料。
和樂謂之節。



釋天

穹，蒼蒼，天也。春為蒼天，夏為昊天，秋為旻天，冬為上天。
四時
春為青陽，夏為朱明，秋為白藏，冬為玄英。四氣和謂之玉燭，春為發生，夏為長贏，秋為收成，冬為安寧。四時和，為通正，謂之景風，甘雨時降，萬物以嘉，謂之醴泉。
祥
穀不熟為饑，蔬不熟為饉，果不熟為荒，仍饑為荐。
災
大歲在甲曰閼逢，在乙曰旃蒙，在丙曰柔兆，在丁曰強圉，在戊曰著雍，在己曰屠維，在庚曰上章，在辛曰重光，在壬曰玄黓，在癸曰昭陽。
歲陽
太歲在寅曰攝提格，在卯曰單閼，在辰曰執徐，在巳曰大荒落，在午曰敦牂，在未曰協洽，在申曰涒灘，在酉曰作噩，在戌曰閹茂，在亥曰大淵獻，在子曰困敦，在丑曰赤奮若。
載，歲也。夏曰歲，商曰祀，周曰年，唐虞曰載。
歲名
月在甲曰畢，在乙曰橘，在丙曰修，在丁曰圉，在戊曰厲，在己曰則，在庚曰窒，在辛曰塞，在壬曰終，在癸曰極。
月陽
正月為陬，二月為如，三月為寎，四月為余，五月為臯，六月為且，七月為相，八月為壯，九月為玄，十月為陽，十一月為辜，十二月為涂。
月名
南風謂之凱風，東風謂之谷風，北風謂之涼風，西風謂之泰風。焚輪謂之穨，扶搖謂之猋，風與火為庉，迴風為飄，日出而風為暴，風而雨土為霾，陰而風為曀。天氣下地不應曰雺，地氣發天不應曰霧，霧謂之晦，螮蝀謂之雩。螮蝀，虹也。蜺為挈貳，弇日為蔽雲，疾雷為霆霓，雨霓為霄雪，暴雨謂之涷，小雨謂之霡霂，久雨謂之淫，淫謂之霖，濟謂之霽。
風雨
壽星，角亢也。天根，氐也。天駟，房也。大辰，房心尾也。大火謂之大辰，析木謂之津，箕斗之間漢津也。星紀，斗牽牛也。玄枵，虛也。顓頊之虛，虛也。北陸，虛也。營室謂之定，娵觜之口，營室東壁也。降婁，奎婁也。大梁，昴也。西陸，昴也。濁謂之畢，咮謂之柳。柳，鶉火也。北極謂之北辰，何鼓謂之牽牛，明星謂之起启明。彗星為欃槍，奔星為彴約。
星名
春祭曰祠，夏祭曰礿，秋祭曰嘗，冬祭曰烝。祭天曰燔柴，祭地曰瘞薶，祭山曰庪縣，祭川曰浮沈，祭星曰布，祭風曰磔，是禷是禡，師祭也。既伯既禱，馬祭也。禘，大祭也。繹，又祭也。周曰繹，商曰肜，夏曰復胙。
祭名
春獵為蒐，夏獵為苗，秋獵為獮，冬獵為狩，宵田為獠，火田為狩，乃立冢土，戎醜攸行，起大事，動大眾，必先有事乎，社而後出，謂之宜。振旅闐闐，出為治兵，尚威武也。入為振旅，反尊卑也。
講武
素錦綢杠，纁帛縿，素陞龍于縿，練旒九，飾以組，維以縷，緇廣充幅，長尋曰旐，繼旐曰旆注，注旄首曰旌，有鈴曰旂，錯革鳥曰旟，因章曰旃。
旌旂



釋地

兩河間曰冀州，河南曰豫州，河西曰雝州，漢南曰荊州，江南曰楊州，濟河間曰兗州，濟東曰徐州，燕曰幽州，齊曰營州。
九州

魯有大野，晉有大陸，秦有楊陓，宋有孟諸，楚有雲夢，吳越之間有具區，齊有海隅，燕有昭余祁，鄭有圃田，周有焦護。
十藪

東陵阠，南陵息慎，西陵威夷，中陵朱滕，北陵西隃鴈門是也，陵莫大於加陵，梁莫大於湨梁，墳莫大於河墳。
八陵

東方之美者，有醫無閭之珣玗琪焉，東南之美者，有會稽之竹箭焉，南方之美者，有梁山之犀象焉，西南之美者，有華山之金石焉，西方之美者，有霍山之多珠玉焉，西北之美者，有崑崙虛之璆琳琅玕焉，北方之美者，有幽都之筋角焉，東北之美者，有斥山之文皮焉，中有岱岳，與其五穀魚鹽生焉。
九府

東方有比目魚焉，不比不行，其名謂之鰈，南方有比翼鳥焉，不比不飛，其名謂之鶼鶼，西方有比肩獸焉，與邛邛岠虛比，為邛邛岠虛齧甘草，即有難，邛邛岠虛負而走，其名謂之，北方有比肩民焉，迭食而迭望，中有枳首蛇焉，此四方中國之異氣也。
五方

邑外謂之郊，郊外謂之牧，牧外謂之野，野外謂之林，林外謂之坰，下溼曰隰，大野曰平，廣平曰原，高平曰陸，大陸曰阜，大阜曰陵，大陵曰阿，可食者曰原，陂者曰阪，下者曰隰，田，一歲曰菑，二歲曰新田，三歲曰畬。
野

東至於泰遠，西至於邠國，南至於濮鈆，北至於祝栗，謂之四極，觚竹，北戶，西王母，日下，謂之四荒，九夷，八狄，七戎，六蠻，謂之四海，岠齊州以南，戴日為丹穴，北戴斗極為空桐，東至日所出為大平，西至日所入為大蒙，大平之人仁，丹穴之人智，大蒙之人信，空桐之人武。
四極



釋丘

丘一成為敦丘，再成為陶丘，再成銳上為融丘，三成為崑崙丘，如椉者椉丘，如陼者陼丘。
水潦所止泥丘，方丘胡丘。
絕高為之京。
非人為之丘。
水潦所還埒丘。
上正章丘。
澤中有丘，都丘。
當途梧丘。
途出其右而還之畫丘，途出其前戴丘。
途出其後昌丘。
水出其前渻丘，水出其後沮丘，水出其右正丘，水出其左營丘。
如覆敦者敦丘。
邐迤沙丘。
左高咸丘，右高臨丘，前高旄丘，後高陵丘。
偏高阿丘。
宛中宛丘。
丘背有丘，為負丘。
左澤定丘。
右陵泰丘。
如畝畝丘。
如陵陵丘。
丘上有丘，為宛丘。陳有宛丘，晉有潛丘，淮南有州黎丘。天下有名丘五，其三在河南，其二在河北。
丘

望厓洒而高岸。
夷上洒下不漘。
隩，隈。
厓內為隩，外為隈。
畢堂牆。
重厓岸，岸上滸。
墳大防。
涘為厓。
窮瀆汜。
谷者溦。
厓岸



釋山

河南華，河西嶽，河東岱，河北恒，江南衡。
山三襲陟。
再成英。
一成坯。
山大而高崧，山小而高岑。
銳而高嶠，卑而大扈，小而眾巋。
小山岌，大山峘，屬者嶧。
獨者蜀。
上正章。
宛中隆。
山脊岡。
未及上翠微。
山頂冢，崒者厜。
山如堂者密，如防者盛。
巒山墮，重甗隒，左右有岸厒。
大山宮，小山霍。
小山別，大山鮮。
山絕陘。
多小石磝，多大石礐。
多草木岵，無草木峐。
山上有水埒。
夏有水，冬無水澩。
山豄無所通谿。
石戴土謂之崔嵬，土戴石為砠。
山夾水澗，陵夾水澞。
山有穴為岫。
山西曰夕陽，山東曰朝陽。
泰山為東嶽，華山為西嶽，霍山為南嶽，恒山為北嶽，嵩高為中嶽。
梁山，晉望也。



釋水

泉一見一否為瀸，井一有水一無水為瀱汋。
濫泉正出，正出，涌出也。沃泉縣出，縣出，下出也。氿泉穴出，穴出，仄出也。湀闢流川，過辨回川。
灉反入，潬沙出。汧出不流。歸異出同流肥。瀵大出尾下。水醮曰厬。
水自河出為灉，濟為濋，汶為灛，洛為波，漢為潛，淮為滸，江為沱，濄為洵，潁為沙，汝為濆。
水決之澤為汧，決復入為氾。
河水清且灡漪，大波為瀾，小波為淪，直波為徑。
江有沱，河有灉，汝有濆，滸，水厓。
水草交為湄。
濟有深涉，深則厲，淺則揭，揭者，揭衣也。以衣涉水為厲，繇膝以下為揭，繇膝以上為涉，繇帶以上為厲。
潛行為泳。
汎汎楊舟，紼縭維之，紼也，縭，緌也。
天子造舟，諸侯維舟，大夫方舟，士特舟，庶人乘泭。
水注川曰谿，注谿曰谷，注谷曰溝，注溝曰澮，注澮曰瀆。
逆流而上曰泝洄，順流而下曰泝游。
正絕流曰亂。
江河淮濟為四瀆，四瀆者，發源注海者也。
水泉
水中可居者曰洲，小洲曰陼，小渚曰沚，小沚曰坻，人所為為潏。
水中
河出崑崙虛，色白，所渠并千七百一川，色黃，百里一小曲，千里一曲一直。
河曲

徒駭，太史，馬頰，覆鬴，胡蘇，簡，絜，鉤盤，鬲津。
九河



釋草

蒮，山韭。茖，山蔥。葝，山。蒚，山蒜。薜，山蘄。
椴，木槿。櫬，木槿。
朮，山薊。楊，枹薊。
葥，王蔧。
菉，王芻。
拜，蔏藋。
蘩，皤蒿。蒿，菣。蔚，牡菣。
齧，彫蓬。薦，黍蓬。
，鼠莞。
葝，鼠尾。
菥蓂，大薺。
蒤，虎杖。
孟，狼尾。
瓠棲，瓣。
茹藘，茅蒐。
果臝之實，栝樓。
荼，苦菜。
萑，蓷。
虉，綬。
粢，稷。
眾，秫。
戎叔，謂之荏菽。
卉，草。
萒，雀弁。蘥，雀麥。
蘾，鳥蕵。萰，菟荄。蘩，菟蒵。蔩，菟瓜。
茢甄，豕首。
荓，馬帚。
藱，懷羊。茭，牛蘄。
葖，蘆萉。
淔灌，苬芝。
筍，竹萌。
簜，竹。
莪，蘿。
苨，菧苨。
絰履。莕，接余，其葉苻。
白華，野菅。
薜，白蘄。菲，芴。
葍，。
熒，委萎。
葋，艼熒。竹，萹蓄。
葴，寒漿。
薢茩，芵茪。
莁荑，蔱蘠。
瓞，瓝，其紹瓞。
芍，鳧茈。
蘱，薡蕫。
蕛，苵。
鉤，芺。
，鴻薈。
蘇，桂荏。
薔，虞蓼。
蓧，蓨。虋，赤苗。芑，白苗。秬，黑黍。秠，一稃二米。
稌，稻。
葍，藑茅。
臺，夫須。
藆，藅。
莔，貝母。
荍，蚍衃。
艾，冰臺。
蕇，亭歷。
苻，鬼目。
薜，庾草。
蔜，。
離南，活莌。
蘢，天蘥。須，葑蓯。蒡，隱荵。
莤，蔓于。
蓾，蔖。
柱夫，搖車。
出隧，蘧蔬。
蘄茞，蘪蕪。
茨，蒺蔾。
蘮蒘，竊衣。
髦，顛蕀。
雚，芄蘭。
，莐藩。
蕍，蕮。
蔨，鹿籱，其實莥。
薃，侯莎，其實媞。
莞，苻蘺，其上蒚。
荷，芙渠，其莖茄，其葉蕸，其本蔤，其華菡萏，其實蓮，其根藕，其中的，的中薏。
紅，蘢古，其大者蘬。
蒫，薺實。
黂，枲實。
枲，麻。
須，蕵蕪。
菲，蒠菜。
蕢，赤莧。
蘠蘼，虋冬。
萹，苻止。濼，貫眾。
莙，牛薻。
蓫薚，馬尾。
萍，蓱，其大者蘋。
莃，菟葵。
芹，楚葵。
藬，牛蘈。
藚，牛脣。
苹，藾蕭。
連，異翹。
澤，烏蕵。
傅，橫目。
釐，蔓華。
蔆，蕨攗。
大菊，蘧麥。
薜，牡籫。葥，山莓。
齧，苦堇。
藫，石衣。
蘜，治蘠。
唐，蒙，女蘿。女蘿，菟絲。
苗，蓨。茥，蒛葐。
芨，堇草。
虃，百足。菺，戎葵。
蘻，狗毒。
垂，比葉。蕧，盜庚。莩，麻母。
瓝，九葉。
藐，茈草。
倚商，活脫。蘵，黃蒢。
藒車，芞輿。
權，黃華。
葞，春草。
蔠葵，蘩露。
菋，荎藸。
蒤，委葉。
皇，守田。
鉤，藈姑。
望，椉車。
困，衱袶。
欔，烏階。
杜，土鹵。
盱，虺牀。
蔝蔜。赤枹薊。菟奚，顆涷。
中馗，菌，小者菌。
菆，小葉。苕，陵苕，黃華蔈，白華茇。
蘪從水生。
薇垂水。
薜，山麻。
莽，數節。桃枝，四寸有節。粼，堅中。簢，筡中。仲無笐，，箭萌。篠，箭。
枹霍首，素華，軌鬷。芏，夫王。
藄，月爾。
葴，馬藍。
姚莖，涂薺。芐，地黃。
蒙，玉女。拔，蘢葛。
藗，牡茅。
菤耳，苓耳。
蕨，虌。
蕎，卬鉅。
繁，由胡。莣，杜榮。
稂，童粱。
藨，麃。
的，薂。
購，蔏蔞。
茢，勃茢。
葽繞，蕀蒬。
茦，刺。
蕭，荻。
，海薻。
長楚，銚芅。
蘦，大苦。
芣衛，馬舄，馬舄，車前。
綸似綸，組似組，東海有之。帛似帛，布似布，華山有之。
苀，東蠡。
緜馬，羊齒。
萿，麋舌。
搴，柜朐。
蘩之醜，秋為蒿。
芺，薊，其實荂。
蔈，荂，荼。猋，藨，芀。
葦醜，芀。
葭華。蒹，薕。葭，蘆。菼，薍。其萌虇。
蕍，芛。葟，華榮。
卷施草，拔心不死。
荺，茭。
荄，根。
檴，橐舍。
華，荂也。華，荂，榮也。木謂之華，草謂之榮，不榮而實者謂之秀，榮而不實者謂之英。



釋木

槄，山榎。
栲，山樗。
柏，椈。
髡，梱。椵，柂。
梅，柟。
柀，煔。
櫠，椵。
杻，檍。
楙，木瓜。
椋，即來。
栵，栭。
檴，落。
柚，條。
時，英梅。
楥，柜枊。
栩，杼。
菋，荎著。藲，荎。
杜，甘棠。
狄藏。橰，貢綦。
朹，檕梅。
枓者聊。
魄，榽橀。
梫，木桂。
棆，無疵。
椐，樻。
檉，河柳。
旄，澤柳。
楊，蒲柳。
權，黃英，輔，小木。杜，赤棠，白者棠。
諸慮，山櫐。
欇，虎櫐。
杞，枸檵。
杭，魚毒。
檓，大椒。
楰，鼠梓。
楓，欇欇。
寓木，宛童。
無姑，其實夷。
櫟，其實梂。
檖，蘿。
楔，荊桃。旄，冬桃。榹桃，山桃。
休，無實李。痤，接慮李。駁，赤李。
棗，壺棗。邊，要棗。櫅，白棗。樲，酸棗。楊徹，齊棗。遵，羊棗。洗，大棗。煮，填棗。蹶洩，苦棗。晳，無實棗。還味，捻棗。
櫬，梧。
樸，枹者。
謂櫬采薪，采薪，即薪。
棪，其。
劉，劉杙。
櫰，槐大葉而黑。
守宮槐，葉晝聶宵炕。
槐小葉曰榎。大而皵，楸。小而皵，榎。
椅，梓。
桋，赤梀，白者梀。
終，牛棘。
灌木，叢木。
瘣木，苻婁。
蕡，藹。
枹，遒木。魁瘣。
棫，白桵。
棃，山樆。
桑辨有葚梔。
女桑，桋桑。
榆，白枌。
唐棣，栘。常棣，棣。
檟，苦荼。
樕樸，心。
榮，桐木。
棧木，干木。
檿桑，山桑。
木，自弊柛。立死椔，獘者翳。木相磨，槸。棤，皵。梢，梢櫂。
樅，松葉柏身。檜，柏葉松身。
句如羽，喬。下句曰朻，上句曰喬，如木楸曰喬，如竹箭曰苞，如松柏曰茂，如槐曰茂。
柷，州木。髦，柔英。
槐棘，醜喬。桑柳，醜條。椒，醜莍。桃李，醜核。
瓜曰華之，桃曰膽之，棗李曰疐之，樝棃曰鑽之。
小枝上繚為喬，無枝為檄。
木族生為灌。



釋蟲

螜，天螻。
蜚，蠦蜰。
螾，入耳。蜩，蜋蜩。螗蜩。蚻，蜻蜻。蠽，茅蜩。蝒，馬蜩。蜺，寒蜩。蜓蚞，螇螰。
蛣蜣，蜣蜋。
蝎，蛣。
蠰，齧桑。
諸慮，奚相。蜉蝣，渠略。
蛂，蟥蛢。
蠸，輿父，守瓜。
蝚，蛖螻。
不蜩，王蚥。蛄，強蝆。
不過，蟷蠰，其子蜱蛸。
蒺蔾，蝍蛆。
蝝，蝮蜪。
蟋蟀，。
蟼，蟆。
蛝，馬。
蛗螽，蠜。草螽，負蠜。蜇螽，蜙蝑。蟿螽，螇蚸。土螽，蠰谿。
螼蚓，蜸蚕。
莫貈，蟷蜋，蛑。
虰蛵，負勞。
蜭，毛蠹。
蟔，蛄蟴。
蟠，鼠負。
蟫，白魚。
，羅。
螒，天雞。
傅，負板。強，蚚。
蛶，螪何。螝，蛹。
蜆，縊女。
蚍蜉，大螘，小者螘。蠪，朾螘，螱，飛螘，其子蚳。
次蠹，鼅鼄，鼄，鼄蝥。土鼄，草鼄 。
土蠭，木蠭。
蟦，蠐螬。蝤蠐，蝎。
蛜威，委黍。
蠨蛸，長踦。
蛭蝚，至掌。國貉，蟲蠁。
蠖，蚇蠖。
果蠃，蒲盧。螟蛉，桑蟲。
蝎，桑蠹。熒火，即炤。
密肌，繼英。
蚅，烏蠋。
蠓，蠛蠓。
王，蛈蝪。
蟓，桑繭。雔由，樗繭。棘繭，欒繭。蚢，蕭繭。
翥，醜鏬。螽，醜奮。強，醜捋。蠭，醜螸。蠅，醜扇。
食苗心，螟。食葉，蟘。食節，賊。食根，蟊。
有足謂之蟲，無足謂之豸。



釋魚

鯉。
鱣。
鰋。
鮎。
鱧。
鯇。
鯊，鮀。
鮂，黑鰦。
鰼，鰌。
鰹，大鮦，小者鮵。
魾，大鱯，小者鮡。
鰝，大鰕。
鯤，魚子。
鱀是鱁。
鱦，小魚。
鮥，鮛鮪。
鯦，當魱。
鮤，鱴刀。
鱊鮬，鱖鯞。
魚有力者，鰴。
魵，鰕。
鮅，鱒。
魴，魾。
鯬，鯠。蜎，蠉。
蛭，蟣。
科斗，活東。
魁陸。
蜪蚅。
鼁，蟾諸，在水者黽。
蜌，螷。
蚌，含漿。
鱉三足，能。龜三足，賁。
蚹蠃，螔蝓。
蠃小者，蜬。
螖蠌，小者蟧。
蜃，小者珧。
龜，俯者靈，仰者謝。前弇諸果，後弇諸獵。左倪不類，右倪不若。
貝，居陸贆，在水者蜬，大者魧，小者鰿。玄貝，貽貝。餘貾，黃白文。餘泉，白黃文。蚆，博而頯。蜠，大而險。，小而橢。
蠑螈，蜥蜴。蜥蜴，蝘蜓。蝘蜓，守宮也。
镻，蝁。
螣，螣蛇。
蟒，王蛇。
蝮虺，博三寸，首大如擘。
鯢，大者謂之鰕。
魚枕謂之丁，魚腸謂之乙，魚尾謂之丙。
一曰神龜，二曰靈龜，三曰攝龜，四曰寶龜，五曰文龜，六曰筮龜，七曰山龜，八曰澤龜，九曰水龜，十曰火龜。



釋鳥

隹其鳺鴀。
鶌鳩，鶻鵃。
鳲鳩，鴶鵴。
鷑鳩，鵧鷑。
鴡鳩，王鴡。
鵅，鵋鶀。
鶅鵵軌。
鴗，天狗。
鷚，天鸙。
鵱，鷜鵝。
鶬，糜鴰。
鵅，烏。
舒鴈，鵝。
舒鳧，鶩。
鳽，鵁鶄。
輿鵛，鷋。鵜，鴮鸅。
鶾，天雞。
鷽，山鵲。
鷣，負雀。
齧，齒艾。鶨， 鶀老。
鳸，鴳。
桑鳸，竊脂。
鳭鷯，剖葦。
桃蟲，鷦，其雌鴱。
鶠，鳳，其雌皇。
鴒，雝渠。
鷽斯，鵯鶋。
燕，白脰烏。
鴽，鴾母。
密肌繫英。
巂，周。
燕燕，鳦。
鴟鴞，鸋鴂。
狂，茅鴟。怪鴟，梟鴟。
鶛，劉疾。生哺，鷇。生噣，雛。
爰居，雜縣。
春鳸鳻鶞，夏鳸竊玄，秋鳸竊藍，冬鳸竊黃，桑鳸竊脂，棘鳸竊丹，行鳸唶唶，宵鳸嘖嘖。
鵖鴔，戴鵀。
鶭，澤虞。
鶿，鷧。
鷯，鶉，其雄鶛，牝痺。
鸍，沈鳧。
鴢，頭鵁。
鵽鳩，寇雉。
萑，老鵵。
鶟鶦鳥。
狂，鳥。
皇，黃鳥。
翠，鷸。
鸀，山鳥。
蝙蝠，服翼。
晨風，鸇。
楊鳥，白鷢。
寇雉，泆泆。
鷏，蟁母。
鷉，須臝鸁。
鼯鼠，夷由。
倉庚，商庚。
鴩，餔敊。
鷹，鶆鳩。
鶼鶼，比翼。
鵹黃，楚雀。
鴷，斲木。
鸄，鶶鷵。
鸕諸雉。
鷺，舂鉏。
鷂雉，鷮雉，鳪雉，鷩雉，秩秩，海雉，鸐，山雉，雗雉，鵫雉。雉絕有力，奮。伊洛而南，素質，五采皆備成章曰翬。江淮而南，青質，五采皆備成章曰鷂。南方曰，東方曰鶅，北方曰鵗，西方曰鷷。
鳥鼠同穴，其鳥為鵌，其鼠為鼵。
鸛鷒，鶝鶔，如鵲短尾，射之，銜矢射人。
鵲鵙醜，其飛也翪。
鳶烏醜，其飛也翔。
鷹隼醜，其飛也翬。
鳧鴈醜，其足蹼，其踵企。
鳥鵲醜，其掌縮。
亢，鳥嚨，其粻，嗉。
鶉子鳼，鴽子鸋。
雉之暮子為鷚。
鳥之雌雄不可別者，以翼右掩左雄，左掩右雌。
鳥少美長醜為鶹鷅。二足而羽謂之禽，四足而毛謂之獸。
鵙，伯勞也。
倉庚，黧黃也。



釋獸

麋，牡麔。牝麎，其子，其跡躔，絕有力狄。
鹿，牡麚，牝麀，其子麛，其跡速，絕有力麉。
麕，牡麌。牝麜，其子麆，其跡解，絕有力豜。
狼，牡獾，牝狼，其子獥，絕有力迅。
兔，子嬔，其跡迒，絕有力欣。
豕，子豬，，豶，幺幼，奏者豱，豕生三豵，二師，一特。所寢檜，四豴皆白，豥。其跡刻，絕有力豟。牝豝。
虎竊毛謂之虦貓。
貘，白豹。
甝，白虎。
虪，黑虎。
貀無前足。
齅，鼠身長須而賊，秦人謂之小驢。
熊，虎醜，其子狗，絕有力麙。
貍子。
貈子貆。
貒子貗。
貔，白狐，其子豰。
麝父麕足。
豺，狗足。
貙獌似貍。
羆，如熊，黃白文。
麢，大羊。麠，大麃，牛尾一角。
，大  ，旄毛狗足。
魋如小熊，竊毛而黃。
猰貐，類貙，虎爪，食人，迅走。
狻麑如虦貓，食虎豹。
驨如馬，一角，不角者騏。
羱如羊。
麐，麕身，牛尾，一角。
猶如麂，善登木。
貄脩毫。
貙似貍。
兕似牛，犀似豕。
彙毛刺。
狒狒如人，被髮迅走，食人。
貍，狐，貒，貈醜，其足蹯，其跡。
蒙頌猱狀。
猱，蝯，善援。
貜父善顧。
威夷，長脊而泥。
麔麚，短脰。
贙，有力。
豦，迅頭。
蜼，卭鼻而長尾。
時善乘領。
猩猩小而好啼。
闕洩，多狃。
寓屬
鼢鼠，鼸鼠，鼷鼠，鼶鼠，鼬鼠，鼩鼠，鼭鼠，鼣鼠，鼫鼠，鼤鼠，鼨鼠，豹文鼮鼠，鼰鼠。
鼠屬
牛曰齝，羊曰齥，麋鹿曰齸，鳥曰嗉，寓鼠曰嗛。
齸屬
獸曰釁，人曰撟，魚曰須，鳥曰臭。
須屬



釋畜

騊駼馬。
野馬。
駮如馬，倨牙，食虎豹。
騉蹄趼，善陞甗。
騉駼枝蹄趼，善陞甗。
小領盜驪。
絕有力駥。
膝上皆白惟馵，四骹皆白驓，四蹢皆白首，前足皆白騱，後足皆白翑，前右足白啟，左白踦，後右足白驤，左白馵，騮馬白腹騵，驪馬白跨驈，白州驠，尾本白騴，尾白駺，馰顙白顛，白達素縣，面顙皆白惟駹。
回毛在膺宜乘，在肘後減陽，在幹茀方，在背闋廣。逆毛居馻。
騋牝，驪牡。
玄駒，褭驂。
牡曰騭，牝曰騇。
騮曰駁，黃曰騜。騮馬黃脊騝，驪馬黃脊騽，青驪駽，青驪驎驒，青驪繁鬣騥，驪白雜毛駂，黃白雜毛駓，陰白雜毛駰，蒼白雜毛騅，彤白雜毛騢，白馬黑鬣駱，白馬黑脣駩，黑喙騧。一目白瞷，二目白魚。
既差我馬。差，擇也。宗廟齊毫，戎事齊力，田獵齊足。
馬屬
犘牛，犦牛，犤牛，犩牛，犣牛，犝牛，犑牛，角一俯一仰觭，皆踊觢。黑脣犉，黑眥牰，黑耳犚，黑腹牧，黑腳犈，其子犢，體長牬，絕有力欣犌。
牛屬
羊，牡羒，牝牂，夏羊，牡羭，牝羖，角不齊觤，角三觠羷，羳羊黃腹，未成羊，羜，絕有力奮。
羊屬
犬生三猣，二師，一玂，未成毫狗，長喙獫，短喙猲，獢，絕有力狣，尨，狗也。
狗屬
雞大者蜀，蜀子雓，未成雞僆，絕有力奮。
雞屬
馬八足為駥，牛七尺為犉，羊六尺為羬，彘五尺為豟，狗四尺為獒，雞三尺為鶤。
六畜






End of Project Gutenberg's Erya (a dictionary and encyclopedia), by Unknown